การแก้ไขกฎหมายประกอบรัฐธรรมนูญให้ใช้พรรคเดียวเบอร์เดียวในการเลือกตั้ง ไม่น่าจะทันกรอบเวลาการเลือกตั้งที่จะเกิดขึ้น
รองนายกรัฐมนตรี ระบุ การแก้ไขกฎหมายประกอบรัฐธรรมนูญให้ใช้พรรคเดียวเบอร์เดียวในการเลือกตั้ง ไม่น่าจะทันกรอบเวลาการเลือกตั้งที่จะเกิดขึ้น แต่หากจะแก้ไข กกต. จะต้องส่งเรื่องมายังคณะรัฐมนตรี
  
นายวิษณุ เครืองาม รองนายกรัฐมนตรี กล่าวถึงข้อเรียกร้องของพรรคการเมืองที่ต้องการให้ใช้มาตรา 44 แก้ไขกฎหมายประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎรเพื่อให้ใช้พรรคเดียวเบอร์เดียวในการสมัครรับเลือกตั้ง ว่า นายกรัฐมนตรี พูดชัดเจนแล้วว่าจะไม่ใช้ มาตรา 44 และการจะแก้ไขกฎหมายประกอบรัฐธรรมนูญได้ คือ คณะรัฐมนตรี หรือองค์กรที่รักษาการตามกฎหมายนั้นเป็นผู้เสนอ คือ คณะกรรมการการเลือกตั้ง(กกต.) แต่ไม่ใช่เรื่องง่ายที่จะแก้ขณะนี้ไม่น่าจะทันกรอบเวลาการเลือกตั้ง ที่วางโรดแมปไว้ เพราะรัฐธรรมนูญกำหนดขั้นตอนการแก้ไขเอาไว้ค่อนข้างยุ่งยากมาก โดยเมื่อเสนอมาแล้วจะต้องดำเนินการตามมาตรา 77 ก่อนเสนอมายังรัฐบาลและกฤษฎีกา เมื่อพิจารณาเสร็จแล้วจึงเสนอเข้าสู่สภานิติบัญญัติแห่งชาติ หรือ สนช. แต่กว่าจะถึงกระบวนการดังกล่าว สนช. ก็หยุดพิจารณากฎหมายแล้ว

นายวิษณุ กล่าวถึงการจัดงานระดมทุนของพรรคการเมือง ว่า หน่วยงานภาครัฐ รัฐวิสาหกิจและองค์กรที่รัฐบาลเข้าไปมีหุ้นส่วน ไม่สามารถเข้าไปบริจาคเงินให้กับพรรคการเมืองได้ นอกจากภาคเอกชนเท่านั้น ซึ่งเป็นหน้าที่ของคณะกรรมการการเลือกตั้งจะเป็นผู้ตรวจสอบ ส่วนที่มีโหรสำนักต่างๆ ออกมาทำนายว่าใครจะเป็นนายกรัฐมนตรี นายวิษณุ กล่าวว่าสามารถพูดได้แม้ จะมีพระราชกฤษฎีกาเลือกตั้งแล้ว เพราะเหมือนเป็นการคาดเดา แต่หากเป็นการสำรวจของโพลล์ สำนักต่างๆ ที่เป็นสำรวจความคิดเห็นของประชาชน จะทำได้เฉพาะในช่วงก่อนมีพระราชกฤษฎีกาเท่านั้น หลังจากมีพระราชกฤษฎีกาเลือกตั้งแล้วไม่สามารถทำได้เพราะเป็นการอ้างถึงการสำรวจจากประชาชน